Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2021/C 193/07)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINA NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Marrone di Castel del Rio“

ES Nr. PGI-IT-1523-AM01 – 2020 m. sausio 22 d.

SKVN ( ) SGN (X)

1. Pareiškėjų grupė ir teisėtas interesas

„Consorzio Castanicoltori di Castel del Rio“ (Kastel del Rijaus kaštainių augintojų asociacija),

įsikūrusi Kastel del Rijaus savivaldybėje:

Via Montanara 1, 40022 Castel del Rio, Bologna.

Kastel del Rijaus kaštainių augintojų asociacija turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos metodas

☒ Ryšys su geografine vietove

☒ Ženklinimas

☒ Kita (kontrolė)

☐ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☒ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

4. Pakeitimas (-ai)

Produkto aprašymas

Dabartinės produkto specifikacijos 6 straipsnio tekstas

Rinkai pateikiamas produktas „Marrone di Castel del Rio“ turi pasižymėti šiomis savybėmis:

— kaštainio dėžutėje (dygliuotame gvilde) turi būti ne daugiau kaip trys riešutai;

— dydis – vidutiniai arba dideli (paprastai ne daugiau kaip 90 riešutų/kg);

— dažniausiai elipsės formos, viršūnėlė neryški pūkuota, užsibaigia šios rūšies augalams būdinga pūkuota šluotele (kuokšteliu), viena riešuto pusė beveik plokščia, o kita – apvaliai išgaubta, saitavietė – aiškios kvadrato formos, pakankamai nedidelė, kad neišsikištų į riešuto šonus, kurie paprastai yra plokšti;

— kevalas plonas, raudonai rudos spalvos, su išilginiais tamsesniais ir iškiliais dryželiais, kurių gali būti 25–30; jis lengvai atsiskiria nuo luobelės, kuri yra tamsios smėlio spalvos ir beveik neįauga į pagrindines branduolio vageles;

— branduolio – riešute paprastai yra vienas branduolys – minkštimas baltas, traškus, malonaus ir saldaus skonio, o jo paviršius beveik be vagelių.

buvo peržiūrėtas ir sujungtas su 2 straipsnio tekstu, kuris dabar išdėstytas taip:

Saugoma geografine nuoroda „Marrone di Castel del Rio“ žymimo produkto derlius renkamas iš kaštainių giraitėse auginamų toliau išvardytų trijų valgomųjų kaštainių rūšies Castanea sativa Mill. biotipų, kurie, norint atskirti veisles, Italijoje oficialiai žinomi kaip „Marrone domestico“ („naminis kaštonas“), „Marrone nostrano“ („vietos kaštonas“) ir „Marrone di S. Michele“ („Šv. Mykolo kaštonas“).

Naujose plantacijose galima sodinti tik biotipo „Marrone domestico“ kaštainius.

Produktas „Marrone di Castel del Rio“ turi pasižymėti šiomis savybėmis:

a) tiesiogiai vartoti skirti riešutai: — kaštainio dėžutėje (dygliuotame gvilde) turi būti ne daugiau kaip trys riešutai; — dydis – vidutiniai arba dideli (ne daugiau kaip 110 riešutų/kg); — dažniausiai elipsės formos, viršūnėlė neryški pūkuota, užsibaigia šios rūšies augalams būdinga pūkuota šluotele (kuokšteliu), viena riešuto pusė beveik plokščia, o kita – apvaliai išgaubta, saitavietė – aiškios kvadrato formos, pakankamai nedidelė, kad neišsikištų į riešuto šonus, kurie paprastai yra plokšti; — kevalas plonas, raudonai rudos spalvos, su išilginiais tamsesniais ir iškiliais dryželiais, kurių gali būti 25–30; jis lengvai atsiskiria nuo luobelės, kuri yra tamsios smėlio spalvos ir beveik neįauga į pagrindines branduolio vageles; — branduolio – riešute paprastai yra vienas branduolys – minkštimas baltas, traškus, malonaus ir saldaus skonio, o jo paviršius beveik be vagelių.

b) riešutai, skirti naudoti kaip sudėtinių, paruoštų ar perdirbtų produktų sudedamoji dalis, turi pasižymėti tomis pačiomis komercinėmis savybėmis kaip ir tiesiogiai vartoti skirti riešutai, taikant šias išimtis: — 110 riešutų vienam kilogramui riba gali būti viršijama; — kevalas nebūtinai turi būti sveikas.

Buvo padaryti šie pakeitimai:

— Dabartinės produkto specifikacijos 6 straipsnyje pateiktas produkto savybių aprašymas buvo įtrauktas į 2 straipsnio tekstą.

— Žodžiai „rinkai pateikiamas produktas“ buvo išbraukti, nes jie nebeturi prasmės, riešutus pagal jų naudojimo paskirtį suskirsčius į dvi toliau nurodytas kategorijas: a) skirti tiesiogiai parduoti vartotojams ir b) skirti naudoti kaip sudėtinių, paruoštų ar perdirbtų produktų sudedamoji dalis.

— Tiesiogiai parduoti vartotojams skirtų riešutų aprašymas buvo patikslintas išbraukiant žodį „paprastai“, kad nuoroda į riešutų kiekį viename kilograme būtų objektyvi ir kiekis nebūtų nustatomas kieno nors nuožiūra. Be to, kadangi pastaraisiais metais padidėjus vidutinei temperatūrai ir pakitus kritulių kiekiui bei pasiskirstymo pobūdžiui produkto dydis labai sumažėjo, riešutų skaičius viename kilograme padidintas iki 110. Produkto specifikacijoje nustatyto dydžio reikalavimų neatitaikantys riešutai į specifikaciją šiuo metu neįtraukti, nepaisant to, kad vartotojai juos vertina ne mažiau nei sutartą SGN „Marrone di Castel del Rio“ žymimo produkto dydį atitinkančius riešutus ir kad jų savybės (išskyrus dydį) yra tokios pačios.

— Perdirbti skirtų kaštainių savybės aprašytos naujoje pastraipoje b) riešutai, skirti naudoti kaip sudėtinių, paruoštų ar perdirbtų produktų sudedamoji dalis. Šių kaštainių savybės yra tokios pačios kaip ir tiesiogiai vartoti skirtų kaštainių, išskyrus šias išimtis: — kaštainius, kurių dydis mažesnis nei nustatytas mažiausias tiesiogiai vartoti skirtų kaštainių dydis, taip pat galima naudoti (tačiau taikant didžiausią 110 riešutų vienam kilogramui ribą), nes riešutų dydis neturi juntamo ar lemiamo poveikio jų tinkamumui perdirbti (tai tik estetinis aspektas, dėl kurio, atsižvelgiant į paskirtį, produkto vertė nesumažėja); — kevalas „nebūtinai turi būti sveikas“, nes nepažeistas kevalas, kuris iš tiesų yra nenaudojama produkto dalis, neturi įtakos produkto tinkamumui perdirbti.

Tokiu pakeistu tekstu papildytas bendrojo dokumento 3.2 punktas.

Geografinė vietovė

3 straipsnio tekstas pakeistas taip:

a) ištaisytas klaidingai parašytas vietovardžio Tosinjano pavadinimas – Tassignano pakeista į Tossignano. Tokiu pakeistu tekstu papildytas bendrojo dokumento 4 punktas;

b) siekiant, kad taisyklės, kuriomis reglamentuojama, kur turi vykti skirtingi gamybos proceso etapai, būtų pateiktos kartu, toliau nurodyta pastraipa buvo perkelta iš 4 straipsnio į 3 straipsnį – dėl to tekstas tapo lengviau skaitomas, o turinys nepakito:

Kaštainių rūšiavimas, suskirstymas pagal dydį ir apdorojimas šaltu ir (arba) karštu vandeniu, priklausomai nuo vietos tradicijų, turėtų būti atliekamas Kastel del Rijaus, Fontaneličės, Kazalfjumanezės ir Borgo Tosinjano komunų teritorijose. Tačiau, atsižvelgiant į nusistovėjusias vietos tradicijas, šie veiksmai taip pat gali būti atliekami visoje Imolos komunos teritorijoje.

Kilmės įrodymas

Produkto specifikacijos 5 straipsnio tekstas:

Emilijos-Romanijos regiono valdžios institucijos yra atsakingos už 4 straipsnyje nustatytų techninių sąlygų laikymosi patikrinimą.

Emilijos-Romanijos regiono valdžios institucijų techninės tarnybos atlikdamos būtinas patikras turi patikrinti, ar kaštainių giraitės yra tinkamos atsižvelgiant į konkrečią atitinkamą vietovę, patikrinti informaciją apie žemės registro nuorodas, konkrečią auginamų kaštainių veislę, auginamų medžių skaičių ir visą kitą informaciją, reikiamą siekiant užtikrinti tinkamą saugomos geografinės nuorodos „Marrone di Castel del Rio“ naudojimą.

Kaštainių giraitės, iš kurių gaunamas tinkamas kaštainių „Marrone di Castel del Rio“ derlius, turi būti registruojamos specialiame Bolonijos prekybos, pramonės, amatų ir žemės ūkio rūmų tvarkomame, atnaujinamame ir skelbiamame registre.

Šio registro kopija turi būti atiduodama saugoti visoms gamybos vietovės savivaldybių institucijoms.

pakeičiamas tokiu tekstu:

Kiekvienas gamybos proceso etapas prižiūrimas, o pradiniai ir galutiniai proceso produktai registruojami. Šiomis priemonėmis ir sudarant specialius kontrolės įstaigos tvarkomus registrus, į kuriuos įtraukiamos žemės registro sklypų, kuriuose auginamas produktas ir yra įsikūrę gamintojai bei pakuotojai, nuorodos, taip pat kontrolės įstaigai deklaruojant pagamintus produkto kiekius užtikrinamas produkto atsekamumas.

Visus į atitinkamus sąrašus įtrauktus fizinius ir juridinius asmenis kontrolės įstaiga tikrina pagal dabartinių teisės aktų ir produkto specifikacijos reikalavimus ir susijusį kontrolės planą.

Šis straipsnis buvo suderintas su Reglamento (ES) Nr. 1151/2012 nuostatomis. Atitikties produkto specifikacijai patikras iš tiesų atlieka ne regioninės valdžios institucijos, bet ministerijos paskirta kontrolės įstaiga.

Gamybos metodas

4 straipsnio sakinys:

Auginant kaštainius visa priverstinė derėjimo skatinimo praktika, įskaitant sintetinių trąšų ir augalų apsaugos produktų naudojimą, yra draudžiama.

pakeistas taip:

Auginant kaštainius draudžiama naudoti sintetines trąšas ir augalų apsaugos produktus.

Siekiant užtikrinti, kad taisyklė dėl draudžiamos auginimo praktikos būtų objektyvi, bendro pobūdžio nuoroda į „priverstinę derėjimo skatinimo“ praktiką buvo išbraukta, nes šį išsireiškimą galima interpretuoti skirtingai. Draudžiama praktika yra pakankamai aiškiai apibrėžiama, nurodant, kad „auginant kaštainius draudžiama naudoti sintetines trąšas ir augalų apsaugos produktus“.

4 straipsnio sakinys:

Didžiausias leistinas produkto „Marrone di Castel del Rio“ derlingumas – 1,5 tonos kaštainių iš hektaro.

pakeistas taip:

Didžiausias leistinas produkto „Marrone di Castel del Rio“ derlingumas – 2,5 tonos kaštainių iš hektaro.

Informacija apie didžiausią derlingumą buvo pakeista, padidinant derlingumo parametrą nuo 1,5 iki 2,5 tonos iš hektaro, nes:

— dabar nurodyta riba yra pakankama kalbant apie didesniame aukštyje gamybos vietovėje auginamus medžius, bet buvo įrodyta, kad žemiau pasodintiniems medžiams, kurie auga geresnėse aplinkos ir klimato sąlygose ir todėl gali duoti didesnį derlių (jei ne kasmet, tai bent derlingiausiais metais), ji per žema;

— dabartine derlingumo riba neatsižvelgiama į teigiamus kaštainių giraičių, kurių derėjimo galimybės anksčiau nebuvo visapusiškai išnaudotos, atkūrimo ir priežiūros rezultatus;

— 2 straipsnio pakeitimas ir juo suteikta galimybė patekti į tiekimo grandinę dabar į specifikaciją neįtrauktoms produkto partijoms (būtent dėl to, kad produktas neatitinka mažiausio dydžio reikalavimo) taip pat reiškia, kad šio punkto informacija turi būti atnaujinta, atsižvelgiant į naują produkto kiekį, kuris pateks į tiekimo grandinę ir dėl kurio padidės produkto derlius.

Iš 4 straipsnio išbrauktas šis tekstas:

Laikydamosi šios ribos ir atsižvelgdamos į sezonines tendencijas bei su aplinka susijusias auginimo sąlygas, Emilijos-Romanijos regiono valdžios institucijos, pasikonsultavusios su sektoriaus profesinių organizacijų, įstaigų ir institutų atstovais, kasmet nustato vidutinį ploto vienetui tenkantį produkto „Marrone di Castel del Rio“ derlių ir jo ėmimo pradžios datą.

Šiuo pakeitimu panaikinama nuostata, kurios turinys neturėtų būti pateikiamas specifikacijoje.

Ryšys su geografine vietove

Padaryta keletas vien tik redakcinio pobūdžio ryšio su geografine vietove aprašymo pakeitimų, papildant jame pateiktą informaciją konkrečiomis nuorodomis, kuriomis įrodoma dabartinė produkto reputacija, bet nepakeičiant paties skyriaus apie ryšį su geografine vietove turinio. Šie pakeitimai susiję su bendrojo dokumento 5 punktu, kuris papildomas tokia pastraipa ir kuriame daugiau niekas nekeičiama:

Produkto „Marrone di Castel del Rio“ reputaciją, kuri per pastaruosius kelis dvidešimto ir dvidešimt pirmo amžių dešimtmečius palaipsniui gerėjo, patvirtina tai, kaip dažnai jis minimas įvairiuose leidiniuose apie gamybos vietovėse kuriamus maisto produktų ir vynų ragavimo kelionių maršrutus. Pavyzdžiui, galite perskaityti, kad „Kastel del Rijus garsėja savo to paties pavadinimo kaštainiais, kurių derliaus šventė švenčiama kiekvieną spalį“ (cituojama iš asociacijos „Strada dei Vini e dei Sapori – Colli d’Imola“ („Vyno ir skonio kelias Colli d’Imola“) išleistų skrajučių teksto), per šią šventę produktas laikomas „didelės vertės“ miesto „turtu“ (cituojama iš 2008 m. Emilijos-Romanijos žemės ūkio departamento Produktų pardavimo skatinimo tarnybos išleisto leidinio „Sapori e valori – Emilia Romagna“ („Skoniai ir vertybės – Emilija-Romanija“)). Kaštainiai taip pat vadinami „delikatesu“, kuris „klesti labai palankioje Kastel del Rijaus aplinkoje“ (cituojama iš bukleto „I sapori dell’Emilia Romagna si esaltano in autunno“ („Emilijos Romanijos skoniai atsiskleidžia rudenį“)). Anot kito leidinio, kaštainių derliaus Kastel del Rijuje pabaiga kiekvienais metais pažymima surengiant tradicinę kaštainių mugę, parodas, technines konferencijas, paskaitas ir organizuotas „kaštainių kelio“ edukacines ekskursijas bei išvykas į kaštainių giraites. Tame pačiame leidinyje toliau rašoma, kad „vietos gaminių, pagamintų naudojant produktą „Marrone di Castel del Rio“, galima paragauti įvairiuose maisto produktų kioskuose ir vietos restoranuose bei užeigose“ („Qualiguida – Itinerario ristoranti DOP“ („Vadovas – kelionė po SKVN restoranus“), 2011 m.). Produktas „Marrone di Castel del Rio“ taip pat įtrauktas į itin malonių pojūčių suteikiančios kelionės maršrutą, kuriame pristatoma daug būdingų produktų, aprašytą Tvarių maisto produktų, žemės ūkio ir aplinkos ir energetikos agentūros 2014 m. leidinyje „Agriturismo e dintorni 2014-2015“ („Kaimo turizmo įstaigos ir jų apylinkės, 2014–2015 m.“), kuriame taip pat pabrėžiama kaštainių svarba Kastel del Rijaus komunai, paaiškinant, kad „„Marrone di Castel del Rio“ yra ypatingas vietos produktas“, išsiskiriantis iš įprastesnių veislių kaštainių savo dydžiu bei saldesniu ir kvapnesniu skoniu <...>. Vienoje Alidozių rūmų dalyje net įrengtas kaštainiams skirtas muziejus („Museo del Castagno“). Kasmet spalio mėn. rengiama kaštainių šventė „La Sagra del Marrone““ („Viaggi golosi in Emilia Romagna – Guida ai tesori enogastronomici“ („Skaniausios kelionės po Emiliją-Romaniją. Regiono gastronomijos perlų vadovas“) Emilijos-Romanijos turizmo agentūra, 2010 m.). Šis muziejus minimas ir kituose leidiniuose: „vienoje Kastel del Rijaus – „kaštainių miesto“ – Alidozių rūmų dalyje įrengtas muziejus, skirtas šiems labai vertinamiems riešutams“, įskaitant ir skaniuosius „Marrone di Castel del Rio“ kaštainius“ („Musei del Gusto dell’Emilia-Romagna – Un viaggio tra storia, testimonianze e curiosità“ („Emilijos-Romanijos delikatesų muziejus – kelionė laiku, vietos pasakojimai ir įdomūs faktai“), Emilijos-Romanijos žemės ūkio departamentas). Iš tiesų buvo rašoma, kad „Kastel del Rijaus istorija yra persipynusi su kaštainių istorija“ („Agricoltura“ („Žemės ūkis“), Emilijos-Romanijos žemės ūkio, medžioklės ir žvejybos departamento 2017 m. birželio mėn. leidinio priedas, 2017 m.). Tai patvirtino įdomus tyrimas, kurio duomenimis, „Italijoje klesti arba auga šimtai kaštainių veislių; taip pat yra tam tikros vienos grupės veislių kaštainiai, žinomi pavadinimu „marroni“, kurie neabejotinai yra geriausi vidaus ir Europos produktai – užtenka paminėti vien tik <...> Emilijos-Romanijos „Marrone di Castel del Rio““ („Il castagneto, risorsa paesaggistica ed economica delle aree rurali“ („Kaštainių giraitės – kaimo vietovių kraštovaizdžio ir ekonomikos išteklius“), GAL Antola & Penna Leader s.r.l., 2001 m.). Galiausiai produktas minimas pačių autoritetingiausių vyno ir maisto produktų enciklopedijų straipsniuose, skirtuose žodžiui „marrone“, kuriuo apibūdinama kaštainių „Marrone di Castel del Rio“ reputacija (rinkinio „Le Garzantine“ kulinarinė enciklopedija „Cucina Garzanti“, 2010 m.). Kai kuriuose vadovuose net pateikiamas specialus straipsnis apie kaštainius „Marrone di Castel del Rio“ kartu su jų aprašymu („Dizionario delle cucine regionali italiane“ („Italijos regionų gastronominis žodynas“), Slow Food, 2008 m.) ir teigiama, kad jie „žinomi nuo senų laikų“ („La Cucina Italiana – Grande Dizionario Enciclopedico“ („Italijos virtuvė. Išsami enciklopedija“), Corriere della Sera, 2008 m.).

Ženklinimas

1. 8 straipsnio tekstas: Produktas „Marrone di Castel del Rio“ turi būti parduodamas maišeliuose, pagamintuose iš tinkamos medžiagos, sveriančiuose 1, 2, 5 ar 10 kg ir pažymėtuose šios produkto specifikacijos 1 priede pateiktą logotipą atitinkančiu SGN logotipu, kuriame baltame fone žalia spalva pavaizduotas Alidozių tiltas.

pakeistas taip:

Tiesiogiai vartoti skirtas produktas „Marrone di Castel del Rio“ turi būti parduodamas iš maistui tinkamos medžiagos pagamintose talpyklose, kurių kiekvienos didžiausias svoris – 10 kg ir kurios yra pažymėtos toliau aprašytu SGN logotipu.

Siekiant nurodyti, kad taisyklės, kuriomis reglamentuojama, kaip turėtų būti parduodamas produktas „Marrone di Castel del Rio“, būtų taikomos vien tik kaštainiams, skirtiems tiesiogiai parduoti galutiniam vartotojui, šiuo pakeitimu įtraukiami žodžiai „tiesiogiai vartoti skirtas“.

Nuoroda „maišeliuose“, pagamintuose iš „medžiagos“, pakeista žodžiais „talpyklose“ ir „medžiagos“, siekiant suteikti galimybę pasinaudoti technologinėmis naujovėmis, kurias įdiegus gali atsirasti naujos pakuotės formos ir medžiagos, kurių negalima įvardyti kaip atitinkamai maišelių ar medžiagų ir kurios leistų veiklos vykdytojams pateikti produktą šiuolaikiška ir patrauklia, funkcinius ir estetinius vartotojų poreikius atitinkančia forma.

Siekiant sukonkretinti šį reikalavimą, prieš žodį „tinkamos“ įterptas žodis „maistui“.

Žodžiai „sveriančiuose 1, 2, 5 ar 10 kg“ buvo pakeisti žodžiais „didžiausias svoris – 10 kg“ siekiant: Panaikinti reikalavimą parduoti produktą tik griežtai iš anksto nustatyto svorio pakuotėse.

Dėl šio suvaržymo gamintojai negalėjo reaguoti į nuolat kintančius rinkos poreikius: pastaraisiais metais gana aiškiai pastebima tendencija, kad paklausesnės yra pakuotės, sveriančios mažiau nei šiuo metu nustatytas mažiausias svoris (1 kg), ir pakuotės, kurių svoris dažnai yra tarpinis, atsižvelgiant į šiuo metu leidžiamą.

Žodžiai „ir pažymėtuose“ dėl kalbinių priežasčių buvo pakeisti žodžiais „ir kurios yra pažymėtos“.

Žodžiais „šios produkto specifikacijos 1 priede pateiktą logotipą atitinkančiu SGN logotipu, kuriame baltame fone žalia spalva pavaizduotas Alidozių tiltas“ nurodomas tekste nepateiktas atvaizdas, kurio grafinės savybės neaprašytos. Todėl šis tekstas buvo pakeistas žodžiais „toliau aprašytu“, kuriais nurodomas tame pačiame straipsnyje pateiktas išsamus analitinis logotipo grafinių elementų aprašymas.

Tokiu pakeistu tekstu papildytas bendrojo dokumento 3.6 punktas.

Kadangi galimi produkto specifikacijų pakeitimo būdai nustatyti Reglamentu (ES) Nr. 1151/2012, išbraukta ši nuostata: Emilijos-Romanijos regiono valdžios institucijos gali leisti, priimdamos sprendimą ir laikydamosi tarptautinių svorių ir matų standartų, pakuoti produktą į kitokio nei šioje produkto specifikacijoje nustatyti svoriai svorio pakuotes.

Įterpta ši pastraipa:

Kaštainiai „Marrone di Castel del Rio“, skirti naudoti kaip sudėtinių, paruoštų ar perdirbtų produktų sudedamoji dalis, turi būti parduodami iš maistui tinkamos medžiagos pagamintose bet kokiam svoriui pritaikytose talpyklose, kurios turi būti pažymėtos toliau aprašytu SGN logotipu.

Šiuo papildymu siekiama pateikti konkretų talpyklų, kurios turi būti naudojamos pakuoti kaštainiams, skirtiems naudoti kaip sudėtinių, paruoštų ar perdirbtų produktų sudedamoji dalis, aprašymą.

Dėl logistinių ir praktinių priežasčių būtų netinkama ir visų pirma nepagrįsta taikyti šios kategorijos produktui tas pačias produkto pakavimo taisykles, kurios taikomos tiesiogiai vartoti skirtiems kaštainiams. Tokiu tekstu papildytas bendrojo dokumento 3.6 punktas.

Šio skirsnio tekstas:

Ant pakuotės vienodo dydžio raidėmis turi būti užrašyti žodžiai „Marrone di Castel del Rio“ ir „Indicazione Geografica Protetta“ (saugoma geografinė nuoroda). Ant pakuotės taip pat turi būti pateikta tokia informacija:

pakuotojo (įmonės) pavadinimas ir adresas,

pakuotėje supakuotų kaštainių pagaminimo metai,

bendrasis svoris kilmės vietoje.

pakeistas taip:

Ant pakuotės vienodo dydžio raidėmis turi būti užrašyti žodžiai „Marrone di Castel del Rio“ ir „Indicazione Geografica Protetta“ (saugoma geografinė nuoroda) arba akronimas IGP (SGN), taip pat informacija apie pakuotojo (įmonės) pavadinimą ir adresą.

Šiuo pakeitimu:

— įterpiami žodžiai „arba akronimas IGP“, siekiant pritaikyti taisykles prie Reglamento (ES) Nr. 1151/2012 12 straipsnio 3 dalies, kurioje nustatyta ši galimybė;

— panaikinamas reikalavimas nurodyti pakuotėje supakuotų kaštainių gamybos metus, bendrąjį svorį kilmės vietoje ir nuorodą „pagaminta Italijoje“ ant eksportui skirtų produkto partijų, nes sektoriaus veiklos vykdytojai jau privalo laikytis tiek bendrųjų žemės ūkio ir maisto produktų ženklinimo taisyklių, tiek taisyklių, kuriomis konkrečiai reglamentuojamas vaisių ir daržovių ženklinimas (visų pirma Reglamento (ES) Nr. 543/2011).

Tokiu pakeistu tekstu papildytas bendrojo dokumento 3.6 punktas.

Įterptas šis SGN logotipo atvaizdas ir toliau pateiktas tekstas, kuriame aprašomos su saugoma geografine nuoroda „Marrone di Castel del Rio“ susijusio logotipo grafinės savybės:

„Marrone di Castel del Rio“ SGN logotipas (pavaizduotas toliau) yra stačiakampis (horizontalus), jo trumposios ir ilgosios kraštinių santykis – 1:2, aplink logotipą BALTAME fone apibrėžta ŽALIOS spalvos (C 100 proc., M 0 proc., Y 70 proc., K 0 proc.) linija užapvalintais kampais. Taip aprėmintame logotipe pateikiamas stilizuotas simbolinis Alidozių tilto ŽALIOS spalvos (C 100 proc., M 0 proc., Y 70 proc., K 0 proc.) atvaizdas, o jame, tiesiai po viršutine išlenkta kupros pavidalo linija ŽALIA spalva (C 100 proc., M 0 proc., Y 70 proc., K 0 proc.) užrašyti žodžiai „MARRONE DI CASTEL DEL RIO“ (didžiosiomis raidėmis pusjuodžiu šriftu „Agenda“, tarpai tarp ženklų – +10, horizontalusis dydis – 98 proc., storis – 0,25 taško). Logotipo centre, po apatine tilto arką atvaizduojančia linija yra RUDOS spalvos (C 1 proc., M 69 proc., Y 100 proc., K 43 proc.) stilizuotas kaštainis, o po juo – ŽALIOS spalvos (C 100 proc., M 0 proc., Y 70 proc., K 0 proc.) abiejuose galuose vos išlenkta linija, vaizduojanti po tiltu tekantį vandenį. Po šia linija, per vidurį ir lygiagrečiai apatinei stačiakampio kraštinei RUDOS spalvos(C 1 proc., M 69 proc., Y 100 proc., K 43 proc.) raidėmis užrašyti žodžiai „Indicazione Geografica Protetta“ (saugoma geografinė nuoroda)(šriftas – normalusis „Leelawadee“, raidės „I“, „G“ ir „P“ – didžiosios, tarpai tarp ženklų – +20, šrifto storis – 0,25 taško). Logotipo proporcijos gali būti pritaikytos pagal skirtingus jo naudotojų poreikius.

Kita

Kontrolė

Visas 7 straipsnio tekstas:

Žemės ūkio, maisto produktų ir miškų ūkio ministerija tikrina atitiktį produkto specifikacijos reikalavimams. Ministerija ministro sprendimu gali pavesti atlikti produkto „Marrone di Castel del Rio“ gamybos ir pardavimo priežiūros užduotį savanoriškai gamintojų asociacijai, kurios: a) 40 proc. narių yra sektoriaus subjektai, kurių produktai sudaro bent 51 proc. visos produkto „Marrone di Castel del Rio“ gamybos; b) veikla yra reglamentuojama statuto, pagal kurį bet kuriam produktą perdirbančiam gamintojui – atskiram asmeniui arba kolektyviniam subjektui –, taip pat pramonės subjektams leidžiama nediskriminuojant ir lygiomis teisėmis įstoti į asociaciją; c) sudėtimi ir jos turimais finansiniais ištekliais garantuojamas veiksmingas ir nešališkas jai pavestų užduočių atlikimas.

Paraiškas pavesti atlikti produkto „Marrone di Castel del Rio“ gamybos ir pardavimo priežiūros užduotį, kurios pirmiausia skelbiamos Emilijos-Romanijos regiono oficialiajame leidinyje, kartu su toliau nurodytais dokumentais asociacijos teisinis atstovas turi pateikti Nacionalinės žemės ūkio ir žemės ūkio bei žemės ūkio pramonės politikos generaliniam direktoratui prie Žemės ūkio, maisto produktų ir miškų ūkio politikos ministerijos, kad įrodytų, jog a, b ir c punktuose nurodytos sąlygos yra įvykdytos: — narių sąrašą kartu su Bolonijos prekybos, pramonės, amatų ir žemės ūkio rūmų išduotais pažymėjimais, kuriais įrodoma, kad buvo įvykdyti a punkte nurodyti reikalavimai, — patvirtintas asociacijos statuto ir taisyklių kopijas, — pranešimą apie asociacijos techninę ir administracinę struktūrą ir patikrinimams atlikti turimus finansinius išteklius. — Asociacijai pavedama atlikti tinkamo saugomos geografinės nuorodos „Marrone di Castel del Rio“ naudojimo užtikrinimo užduotį, taip pat patikrinti, kad laikantis produkto specifikacijos, pakavimo etape ant produkto būtų užklijuojamas logotipas. Asociacijos, kuriai patikėta atlikti šią užduotį, veiklą prižiūri Žemės ūkio, maisto produktų ir miškų ūkio ministerija, kuri savo iniciatyva gali šį įgaliojimą atšaukti. Įgaliojimas turi būti atšauktas, jeigu tikrinimo veikla vykdoma nepakankamai arba nereguliariai ir dėl to būtų sunku vykdyti pavestą užduotį. Asociacijos darbuotojams, kuriems pavesta atlikti patikrinimus, suteikti įgaliojimai tirti baudžiamuosius nusikaltimus. Bet koks asociacijos statuto pakeitimas turi būti iš anksto patvirtinamas Žemės ūkio, maisto produktų ir miškų ūkio ministerijos.

pakeičiamas taip:

Atitikties produkto specifikacijai patikros atliekamos pagal Reglamento (ES) Nr. 1151/2012 37 straipsnį. „Checkfruit s.r.l.“ yra kontrolės įstaiga, kuriai pavesta atlikti šią užduotį ir kurios registruotos buveinės adresas: Via dei Mille 24, 40121 Bologna. Telefonas +39 051 6494836; info@checkfruit.it, checkfruit-do@pec.it.

Šiuo pakeitimu iš produkto specifikacijos išbrauktos taisyklės dėl Reglamento (ES) Nr. 1151/2012 7 straipsnyje nenustatytų apsaugos asociacijų veiksmų. Nauja formuluotė atitinka to reglamento 7 straipsnio g punktą.

9 straipsnis

7 straipsnyje nurodyta apsaugos asociacija, kuriai pavedama atlikti saugomos geografinės nuorodos „Marrone di Castel del Rio“ tinkamo naudojimo priežiūros užduotį, taip pat yra atsakinga už patikrinimą, ar laikantis produkto specifikacijos pakavimo etape ant produkto užklijuojamas 1 priede nurodytas logotipas.

buvo išbrauktas, nes jo turinys pagal dabartinius teisės aktus nelaikomas svarbiu produkto specifikacijai.

10 straipsnis

Už pavadinimo „Marrone di Castel del Rio“ naudojimą produktams, kurie neatitinka šioje produkto specifikacijoje nustatytų sąlygų ir reikalavimų, ženklinti ar siekiant parduoti tokius produktus ar panaudoti juos perdirbant baudžiama pagal galiojančius taikomus įstatymus, susijusius su padirbinėjimu ir klastojimu.

buvo išbrauktas, nes jo turinys pagal dabartinius teisės aktus nelaikomas svarbiu produkto specifikacijai.

BENDRASIS DOKUMENTAS

„MARRONE DI CASTEL DEL RIO“

ES Nr. PGI-IT-1523-AM01 – 2020 m. sausio 22 d.

SKVN ( ) SGN (X)

1. Pavadinimas

„Marrone di Castel del Rio“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Produkto „Marrone di Castel del Rio“ derlius renkamas iš kaštainių giraitėse auginamų toliau įvardytų trijų valgomųjų kaštainių rūšies Castanea sativa Mill. biotipų, kurie, norint atskirti veisles, Italijoje oficialiai žinomi kaip „Marrone domestico“ („naminis kaštonas“), „Marrone nostrano“ („vietos kaštonas“) ir „Marrone di S. Michele“ („Šv. Mykolo kaštonas“). Naujose plantacijose galima sodinti tik biotipo „Marrone domestico“ kaštainius.

Tiesiogiai vartoti skirtas produktas „Marrone di Castel del Rio“ pasižymi šiomis savybėmis:

— kaštainio dėžutėje (dygliuotame gvilde) turi būti ne daugiau kaip trys riešutai;

— dydis – vidutiniai arba dideli (ne daugiau kaip 110 riešutų/kg);

— dažniausiai elipsės formos, viršūnėlė neryški pūkuota, užsibaigia šios rūšies augalams būdinga pūkuota šluotele (kuokšteliu), viena riešuto pusė beveik plokščia, o kita – apvaliai išgaubta, saitavietė – aiškios kvadrato formos, pakankamai nedidelė, kad neišsikištų į riešuto šonus, kurie paprastai yra plokšti;

— kevalas plonas, raudonai rudos spalvos, su išilginiais tamsesniais ir iškiliais dryželiais, kurių gali būti 25–30; jis lengvai atsiskiria nuo luobelės, kuri yra tamsios smėlio spalvos ir beveik neįauga į pagrindines branduolio vageles;

— branduolio – riešute paprastai yra vienas branduolys – minkštimas baltas, traškus, malonaus ir saldaus skonio, o jo paviršius beveik be vagelių.

Kaštainiai „Marrone di Castel del Rio“, skirti naudoti kaip sudėtinių, paruoštų ar perdirbtų produktų sudedamoji dalis, turi pasižymėti tomis pačiomis komercinėmis savybėmis kaip ir tiesiogiai vartoti skirti riešutai, taikant šias išimtis:

— 110 riešutų vienam kilogramui riba gali būti viršijama;

— kevalas nebūtinai turi būti sveikas.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Produktas „Marrone di Castel del Rio“ auginamas 4 punkte nurodytoje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Kaštainių rūšiavimas, suskirstymas pagal dydį ir apdorojimas šaltu ir (arba) karštu vandeniu, priklausomai nuo vietos tradicijų, turėtų būti atliekamas Kastel del Rijaus, Fontaneličės, Kazalfjumanezės ir Borgo Tosinjano komunų teritorijose. Tačiau, atsižvelgiant į nusistovėjusias vietos tradicijas, šie veiksmai taip pat gali būti atliekami visoje Imolos komunos teritorijoje.

3.6. Specialios produkto registruotu pavadinimu ženklinimo taisyklės

Saugoma geografine nuoroda „Marrone di Castel del Rio“ negali būti papildoma jokiais apibūdinimais ar nuorodomis. Tokie apibūdinamieji žodžiai yra būdvardžiai extra („ypač“), fine („puikus“) selezionato („rinktinis“), superiore („aukščiausios kokybės“) ir panašūs apibūdinimai.

Leidžiama nurodyti pavadinimus, prekybinius pavadinimus ar prekės ženklus, jei jie nėra giriamojo pobūdžio arba neklaidina pirkėjo.

Tiesiogiai vartoti skirtas produktas „Marrone di Castel del Rio“ turi būti parduodamas iš maistui tinkamos medžiagos pagamintose talpyklose, kurių kiekvienos didžiausias svoris – 10 kg ir kurios yra pažymėtos toliau aprašytu SGN logotipu. Talpyklos turi būti užsandarintos taip, kad jų turinio nebūtų galima išimti nepažeidus pakuotės.

Kaštainiai „Marrone di Castel del Rio“, skirti naudoti kaip sudėtinių, paruoštų ar perdirbtų produktų sudedamoji dalis, turi būti parduodami iš maistui tinkamos medžiagos pagamintose talpyklose, kurios turi būti pažymėtos toliau pateiktu SGN logotipu.

Ant produktų, skirtų parduoti rinkose, kuriose naudojama Jungtinės Karalystės matavimo vienetų sistema, pakuočių gali būti nurodomi šios sistemos vienetai.

Ant pakuotės vienodo dydžio raidėmis turi būti užrašyti žodžiai „Marrone di Castel del Rio“ ir Indicazione Geografica Protetta (saugoma geografinė nuoroda) arba akronimas IGP (SGN), taip pat informacija apie pakuotojo (įmonės) pavadinimą ir adresą.

4. Glaustas geografinės vietovės apibūdinimas

Kaštainių „Marrone di Castel del Rio“ gamybos vietovė apima visas arba dalį Bolonijos provincijos Kastel del Rijaus, Fontaneličės, Kazalfjumanezės ir Borgo Tosinjano komunų teritorijų. Ši vietovė apibrėžiama taip:

— visa Kastel del Rijaus komunos teritorija į dešinę nuo Silaro upelio;

— visa Fontaneličės komunos teritorija;

— Kazalfjumanezės komunos teritorijos dalis, įsiterpusi tarp Fontaneličės ir Kastel del Rijaus komunų, kurios vakarinė riba vingiuoja palei Silaro upelį nuo taško, kuriame jis palieka Kastel del Rijaus komuną, iki jo įtakos į Firolos upę , tada riba toliau tęsiasi palei šią upę iki Silaro provincijos kelio (Nr. 22), išilgai šio kelio iki sankirtos su provincijos keliu „Mediana Montana“ (Nr. 24) ir galiausiai vingiuoja palei šį kelią iki ribos su Fontaneličės komuna;

— taip nustatyta Borgo Tosinjano komunos teritorijos dalis: nuo ribos su Ravenos provincija ir Fontaneličės komuna riba tęsiasi išilgai šios komunos ribos iki pat Zgarbos upės, o nuo ten – iki Tramozaso tarpeklio; paskui ji driekiasi palei mulų kelią, kuris eina per Le Bandzolės teritoriją iki pat jos ribos su Ravenos provincija.

Produkto rūšiavimas, suskirstymas pagal dydį ir apdorojimas šaltu ir (arba) karštu vandeniu turi būti atliekamas Kastel del Rijaus, Fontaneličės, Kazalfjumanezės ir Imolos komunose (Bolonijoje).

5. Ryšys su geografine vietove

Šio pavadinimo registravimas grindžiamas jo reputacija: šių kaštainių auginimas Kastel del Rijaus vietovėje ir aplinkinėse komunose ne vieną amžių buvo ne tik vietos kraštovaizdžio, bet ir ekonomikos bei socialinių santykių formavimo lemiamas veiksnys. Viduramžiais Masos miestas, dabar žinomas kaip Kastel del Rijus, virto prekybos centru, ir buvo pervadintas Markatale (taip miestas vadinamas įvairiuose šalia įsikūrusio Imolos miesto penkiolikto amžiaus dokumentuose, nors šis vietovardis neabejotinai pradėtas minėti keturiolikto amžiaus šaltiniuose), o vėliau įgijo tvirtą aktyvių prekių mainų vietos reputaciją. Jau septyniolikto amžiaus pradžioje Kastel del Rijaus valdovas Rodrigas Alidosis (1589–1623) tvirtino, kad mieste „kiekvieną savaitę“ rengiamas „įspūdingiausias Romanijoje turgus“. Vienas iš pavyzdžių, liudijančių apie šioje teritorijoje nuo neatmenamų laikų gyvavusį seną kaštainių auginimo ir pardavimo amatą, yra Florencijos valstybiniame archyve saugomas 1618 m. dokumentas, kuriame, be kitų įdomių faktų, teigiama, kad „trečiadieniais čia vyksta turgus, kuris pritraukia minias žmonių iš aplinkinių vietovių <...> ir [į kurį] taip pat [atvežama] kaštainių, kurių labai daug eksportuojama tol, kol jie džiūsta, o paskui didžiuma derliaus sumalama į miltus, ir dėl puikios reputacijos visada parduodama už šiek tiek didesnę nei kviečių kainą“. Iš daugybės kitų dokumentų matyti, koks svarbus daugelį amžių vietos gyventojams buvo kaštainių auginimas, įskaitant Kastel del Rijaus savivaldybės archyvuose saugomą 1694 m. sudarytą ir gubernatoriaus Antonijo Marijos Manzonio pasirašytą dokumentą „Nurodymas dėl kaštainių genėjimo“ (it. Editto sopra l’incisione dei castagni). Šiame dokumente, kuriuo panaikinamas ir pakeičiamas ankstesnio 1584 m. dokumento tekstas, pateikiamos kaštainių genėjimo taisyklės. Sprendžiant iš įžanginių dokumento žodžių („Kadangi kaštainių vaisiai teikia didelę dalį Kastel del Rijaus teritorijoje gaunamų pajamų <…>“), galime įžvelgti, kokia svarbi net ir tais laikais tose vietovėse buvo ši veikla. Vėliau rudens laikotarpiu Kastel del Rijuje – vieninteliame iš viso Imolos aukštupio slėnio miestų – tapo būtina rengti turgų tris kartus per savaitę o apie šią praktiką pirmą kartą užsiminta dar devyniolikto amžiaus pradžios dokumentuose. 1829–1882 m. palei slėnį nutiesus kalnų kelią ir atsiradus geležinkeliams, produktas tapo labiau pasiekiamas visos Italijos ir užsienio vartotojams, dėl to jis tapo dar svarbesnis vietovei, kurioje vis daugiau plotų buvo skiriama šiai kultūrai auginti. Patį pirmą kartą kaštainių giraitėmis apsodintas plotas buvo apskaičiuotas 1885 m., kai Kastel del Rijaus meras Ravenos prefektui šio prašymu nusiuntė vietos žemės ūkio gamybos ataskaitą, iš kurios matyti, kad 40 proc. 3 900 hektarų dirbamos žemės ploto, t. y. 1 450 hektarų, užima kaštainių plantacijos. Vėlesniais metais, pasak vietos istoriko Giuseppės Fortunato Cortinio, kaštainiai tebebuvo labai svarbūs vietovės ekonomikai – 1932 m. jis rašė, kad „Kastel del Rijaus tradicinis produktas yra jo kaštainiai, kurie taip pat yra labai vertinami užsienio rinkose“. Galiausiai verta paminėti garsiąją kaštainių šventę, nuo 1946 m. rengiamą Kastel del Rijuje kiekvienais metais spalio mėn., kurioje vyksta daug renginių, įskaitant tradicinį kaštainių turgų, produkto demonstravimą ir technines konferencijas bei paskaitas.

Produkto „Marrone di Castel del Rio“ reputaciją, kuri per pastaruosius kelis dvidešimto ir dvidešimt pirmo amžių dešimtmečius palaipsniui gerėjo, patvirtina tai, kaip dažnai jis minimas įvairiuose leidiniuose apie gamybos vietovėse kuriamus maisto produktų ir vynų ragavimo kelionių maršrutus. Pavyzdžiui, galite perskaityti, kad „Kastel del Rijus garsėja savo to paties pavadinimo kaštainiais, kurių derliaus šventė švenčiama kiekvieną spalį“ (cituojama iš asociacijos „Strada dei Vini e dei Sapori – Colli d’Imola“ („Vyno ir skonio kelias Colli d’Imola“) išleistų skrajučių teksto), per šią šventę produktas laikomas „didelės vertės“ miesto „turtu“ (cituojama iš 2008 m. Emilijos-Romanijos žemės ūkio departamento Produktų pardavimo skatinimo tarnybos išleisto leidinio „Sapori e valori – Emilia Romagna“ („Skoniai ir vertybės – Emilija-Romanija“)). Kaštainiai taip pat vadinami „delikatesu“, kuris „klesti labai palankioje Kastel del Rijaus aplinkoje“ (cituojamas tekstas iš bukleto „I sapori dell’Emilia Romagna si esaltano in autunno“ („Emilijos Romanijos skoniai atsiskleidžia rudenį“)). Anot kito leidinio, kaštainių derliaus Kastel del Rijuje pabaiga kiekvienais metais pažymima surengiant tradicinę kaštainių mugę, parodas, technines konferencijas, paskaitas ir organizuotas „kaštainių kelio“ edukacines ekskursijas bei išvykas į kaštainių giraites. Tame pačiame leidinyje toliau rašoma, kad „vietos gaminių, pagamintų naudojant produktą „Marrone di Castel del Rio“, galima paragauti įvairiuose maisto produktų kioskuose ir vietos restoranuose bei užeigose“ („Qualiguida – Itinerario ristoranti DOP“ („Vadovas – kelionė po SKVN restoranus“), 2011 m.). Produktas „Marrone di Castel del Rio“ taip pat įtrauktas į itin malonių pojūčių suteikiančios kelionės maršrutą, kuriame pristatoma daug būdingų produktų, aprašytą Tvarių maisto produktų, žemės ūkio ir aplinkos ir energetikos agentūros 2014 m. leidinyje „Agriturismo e dintorni 2014-2015“ („Kaimo turizmo įstaigos ir jų apylinkės, 2014–2015 m.“), kuriame taip pat pabrėžiama kaštainių svarba Kastel del Rijaus komunai, paaiškinant, kad „„Marrone di Castel del Rio“ yra ypatingas vietos produktas“, išsiskiriantis iš įprastesnių veislių kaštainių savo dydžiu bei saldesniu ir kvapnesniu skoniu <...>. Vienoje Alidozių rūmų dalyje net įrengtas kaštainiams skirtas muziejus („Museo del Castagno“). Kasmet spalio mėn. rengiama kaštainių šventė „La Sagra del Marrone““ („Viaggi golosi in Emilia Romagna – Guida ai tesori enogastronomici“ („Skaniausios kelionės po Emiliją-Romaniją. Regiono gastronomijos perlų vadovas“) Emilijos-Romanijos turizmo agentūra, 2010 m.). Šis muziejus minimas ir kituose leidiniuose: „vienoje Kastel del Rijaus – „kaštainių miesto“ – Alidozių rūmų dalyje įrengtas muziejus, skirtas šiems labai vertinamiems riešutams“, įskaitant ir skaniuosius „Marrone di Castel del Rio“ kaštainius“ („Musei del Gusto dell’Emilia-Romagna – Un viaggio tra storia, testimonianze e curiosità“ („Emilijos-Romanijos delikatesų muziejus – kelionė laiku, vietos pasakojimai ir įdomūs faktai“), Emilijos-Romanijos žemės ūkio departamentas). Iš tiesų buvo rašoma, kad „Kastel del Rijaus istorija yra persipynusi su kaštainių istorija“ („Agricoltura“ („Žemės ūkis“), Emilijos-Romanijos žemės ūkio, medžioklės ir žvejybos departamento 2017 m. birželio mėn. leidinio priedas, 2017 m.). Tai patvirtino įdomus tyrimas, kurio duomenimis „Italijoje klesti arba auga šimtai kaštainių veislių; taip pat yra tam tikros vienos grupės veislių kaštainiai, žinomi pavadinimu „marroni“, kurie neabejotinai yra geriausi vidaus ir Europos produktai – užtenka paminėti vien tik <...> Emilijos-Romanijos „Marrone di Castel del Rio““ („Il castagneto, risorsa paesaggistica ed economica delle aree rurali“ („Kaštainių giraitės – kaimo vietovių kraštovaizdžio ir ekonomikos išteklius“), GAL Antola & Penna Leader s.r.l., 2001 m.). Galiausiai produktas minimas pačių autoritetingiausių vyno ir maisto produktų enciklopedijų straipsniuose, skirtuose žodžiui „marrone“, kuriuo apibūdinama kaštainių „Marrone di Castel del Rio“ reputacija (rinkinio „Le Garzantine“ kulinarinė enciklopedija „Cucina Garzanti“, 2010 m.). Kai kuriuose vadovuose net pateikiamas specialus straipsnis apie kaštainius „Marrone di Castel del Rio“ kartu su jų aprašymu („Dizionario delle cucine regionali italiane“ („Italijos regionų gastronominis žodynas“), Slow Food, 2008 m.) ir teigiama, kad jie „žinomi nuo senų laikų“ („La Cucina Italiana – Grande Dizionario Enciclopedico“ („Italijos virtuvė. Išsami enciklopedija“), Corriere della Sera, 2008 m.).

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.